Helge Berger

Helge Berger (født 9. desember 1891, død 1. mars 1957) var en snekker/byggmester, småbruker og lokalpolitiker fra Arbeiderpartiet som var ordfører i Ytre Rendal 1934–1941 og 1945–1955. Bygdas dyrlege Halvor Paus beskriver ham og den samtidige ordføreren Knut Vardenær Brøten i Øvre Rendal som «realpolitikere fra det røde fylke med tusen barske gjøremål. […] De hadde begge tredveåra bak seg med konflikt, nødsarbeid og streik. De var blottet for bløtaktighet og visste nok om dårlige kår, sild og graut.»

Han deltok første gang på fylkesårsmøte i Arbeiderpartiet i 1916, stilte på Arbeiderpartiets liste ved valget i 1919, og var varaordfører i Ytre Rendal i 1920–22 og 1929–31. Berger gikk av som ordfører i desember 1955, på grunn av sykdom, og ble etterfulgt av varaordføreren Erik Husfloen.

Han satt på Grini fangeleir fra mai 1944 til mai 1945, for å ha eid en radio. Ved freden i mai 1945 ble han oppnevnt til midlertidig ordfører i Ytre Rendal. Han ble valgt til ordfører i desember 1945 etter at Arbeiderpartiet fikk 12 av 16 representanter i kommunestyret.

Referanser 

Ap-ordførere i Hedmark
Ordførere i Rendalen